
Rijeka, 1. travnja 2021.g.
POZIV NA KONFERENCIJU ZA MEDIJE

NAJAVA VOĐENIH ŠETNJI I TURA U SKLOPU ZAVRŠNICE EPK PROGRAMA U TRAVNJU  

	U petak, 2. travnja 2021.g. u 11.00 sati ispred Exporta na Delti održat će se konferencija za medije na kojoj će biti najavljene šetnje i ture gradom za djecu i odrasle koje se svake subote tijekom travnja održavaju u sklopu završnice programa Europske prijestolnice kulture. 
Radi se o: StreetArt šetnjama za djecu, vođenim turama Rijekom murala, turi Tragovima EPK 2020 te o Krešimirovoj turi – povijesnoj turi Krešimirovom ulicom. 

Na konferenciji za medije govorit će:

· Irena Kregar Šegota, direktorica RIJEKE 2020
· Barbara Babačić, producentica, RIJEKA 2020
· Ivana Lučić, muzejska pedagoginja MMSU-a
· Sandra Bandera, Udruga turističkih vodiča Kvarnera
· Dominik Grdić, producent programa Rijeka murala

Podsjećamo, StreetArt šetnja za djecu, u organizaciji riječkog Muzeja moderne i suvremene umjetnosti, uključuje obilazak murala i street art intervencija nastalih tijekom projekata Spajalica i Rijeka Murala, među kojima se ističu oni hrvatskih i međunarodnih autora poput Mirona Milića, Lonca, OKO, Arteza, Isaaca Cordala, Pejaca i Sebasa Velasca. 

U vođenoj turi Rijekom murala, u organizaciji udruge Akumulator, koja kreće ispred Exporta te obuhvaća šire područje Delte i Školjića te šarenu Križanićevu ulicu, gdje je napravljeno sedam novih murala, publika će moći saznati više o umjetnicima, radovima, ali i nekim zanimljivim anegdotama koje su se dogodile prilikom stvaranja ove ulične umjetnosti. 

Udruga turističkih vodiča Kvarnera nudi novi tematski razgled svim građanima i posjetiteljima Rijeke – vođenu turu Tragovima EPK. Ovaj program razgleda odmiče se od klasičnog razgleda Rijeke te usmjerava svoju pažnju na održane programe i programske cjeline Europske prijestolnice kulture 2020. Nakon uvodnog pozdrava na početku lukobrana slijedi šetnja gradom i zaustavljanje na desetak odabranih lokacija koje nude podsjetnik na programske cjeline i programe EPK.

Krešimirova tura je pak povijesna tura Krešimirovom ulicom, potencijalnim proširenim Korzom. Ona vodi kroz zanimljive povijesne trenutke i ostavštine, arhitektonske, narativne,  ali i one koje Rijeka 2020 ostavlja za sobom kao nasljeđe: Dječju kuću, Knjižnicu, Palaču Šećera, MMSU i dr.
Konzultirajući arhivsku građu i brojnu literaturu, ovaj riječki mikrokozmos dobio je prikaz kakav dosada nije bio uobičajen.

Sve se ture i šetnje gradom provode u skladu sa svim epidemiološkim mjerama. Za zainteresirane posjetitelje su besplatne, uz prethodne prijave odnosno podizanje ulaznica.

Unaprijed zahvaljujem na dolasku.

Lena Stojiljković
Odnosi s medijima, Rijeka 2020
lena.stojiljkovic@rijeka2020.eu
Mob: +385 91 612 63 42

